Document ID: 32012R0592

KOMISSION ASETUS (EU) N:o 592/2012,
annettu 4 päivänä heinäkuuta 2012,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse bifenatsaatin, kaptaanin, syprodiniilin, fluopikolidin, heksitiatsoksin, isoprotiolaanin, metaldehydin, oksadiksyylin ja fosmetin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Bifenatsaatin ja kaptaanin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Syprodiniilin, fluopikolidin, heksitiatsoksin, metaldehydin, oksadiksyylin ja fosmetin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Isoprotiolaanin osalta jäämien enimmäismääriä ei ole aiemmin vahvistettu missään asetuksen (EY) N:o 396/2005 liitteistä.
(2)
Bifenatsaatti-tehoainetta sisältävän kasvinsuojeluaineen käyttöä (punaisiin, mustiin ja valkoisiin) herukoihin, vadelmiin ja karhunvatukoihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Kaptaanin osalta tehtiin tällainen hakemus, joka koski sen käyttöä karhunvatukoihin, vadelmiin, mustikoihin, (punaisiin, mustiin ja valkoisiin) herukoihin ja karviaismarjoihin. Syprodiniilin osalta tällainen hakemus tehtiin sen käytöstä tuoreisiin yrtteihin, pinaattiin, lehtijuurikkaaseen, lehtisalaattiin, vuonankaaliin, vihanneskrassiin, endiiviin, sinappikaaliin sekä Brassica spp:n lehtiin ja ituihin. Fluopikolidin osalta tehtiin tällainen hakemus, joka koski sen käyttöä retiiseihin ja retikoihin, sipuleihin, perunoihin ja lehtikaaleihin. Heksitiatsoksin osalta tällainen hakemus tehtiin sen käytöstä teehen. Metaldehydin osalta tällainen hakemus tehtiin sen käytöstä mansikoihin, perunoihin, kyssäkaaliin, lehtisalaattiin ja muihin salaattikasveihin sekä pinaattien ja vastaavien ryhmään kokonaisuudessaan, yrttien ryhmään kokonaisuudessaan ja rapsinsiemeniin. Fosmetin osalta tehtiin tällainen hakemus sen käytöstä perunoihin, aprikooseihin, persikoihin, syötäviksi tarkoitettuihin oliiveihin, öljyn tuotantoon tarkoitettuihin oliiveihin ja rapsinsiemeniin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus isoprotiolaanin käytöstä riisiin. Isoprotiolaanin hyväksytty käyttö riisiin Japanissa johtaa asetuksessa (EY) N:o 396/2005 vahvistettuja jäämien enimmäismääriä korkeampiin jäämiin. Korkeampi jäämien enimmäismäärä on tarpeen, jotta vältetään tämän sadon tuontia koskevat kaupan esteet.
(5)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(6)
Komissio on saanut Belgialta tietoja persiljassa, sellerissä ja purjossa olevista oksadiksyylijäämistä, jotka ylittävät nykyiset jäämien enimmäismäärät. Belgian viranomaisten mukaan oksadiksyylin ennakoimaton esiintyminen näissä kasvustoissa johtuu tehoaineen pysyvyydestä maaperässä. Belgia toimitti asetuksen (EY) N:o 396/2005 6 artiklan 3 kohdan mukaisesti hakemuksen kyseisten jäämien enimmäismäärien muuttamiseksi.
(7)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.
(8)
Elintarviketurvallisuusviranomainen totesi perustelluissa lausunnoissaan fluopikolidin käytöstä sipulissa, että toimitetut tiedot eivät ole riittäviä uuden jäämien enimmäismäärän määrittämiseksi. Toimitetut tiedot eivät myöskään ole riittäviä uuden jäämien enimmäismäärän määrittelemiseksi metaldehydin käytölle mansikoissa ja kyssäkaalissa. Fosmetin osalta toimitetut tiedot eivät ole riittäviä uuden jäämien enimmäismäärän määrittelemiseksi aprikooseissa.
(9)
Bifenatsaatin käytön osalta jäämien enimmäismäärää vadelmissa ja karhunvatukoissa ei ole tarpeen muuttaa, koska asetuksen (EY) N:o 396/2005 liitteessä II vahvistetut jäämien enimmäismäärät ovat täsmälleen samat kuin nyt haetut.
(10)
Kaikista muista hakemuksista elintarviketurvallisuusviranomainen päätteli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(11)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(12)
Sen vuoksi asetusta (EY) N:o 396/2005 olisi muutettava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 4 päivänä heinäkuuta 2012.

Labels: 1
20
0
3
6